次韻鮮于伯幾秋懷古體
作者：方回
朝代：宋

paragraphs: 斯人晚始識，浪走天下半。
既將戟爲髯，更用田作面。
大材異拱把，勁翮謝籠絆。
去年主糟丘，稍厭盆盎亂。
忸怩較毫釐，踴躍凌汗漫。
今年竈産蛙，田里足咨怨。
民窮如受圍，合遣老將援。
醫王殊不靈，瘧鬼未即竄。
卧念爲魚者，厄運孰與逭。
羸馬僅芻秣，稚子且葵莧。
大似周南留，寧有東平戀。
或報御史除，摇首亦弗願。
點勘篆籀古，掇拾簡編斷。
秋雨吟齋燈，夜月鄰砧練。
一醉洗抑鬰，豈無愛酒伴。
蠖屈未可欺，鵬摶詎能算。